WordPress

WordPress er et publiseringssystem for nettsteder (også kalt innholdsstyringssystem (engelsk content management system)) skrevet i PHP med MySQL som databasesystem for lagring av innhold. WordPress brukes for å administrere innhold som oppdateres ofte, spesielt blogger. Den er distribuert under GNU General Public License og er fritt tilgjengelig.

WordPress er ifølge W3Techs verdens mest brukte publiseringssystem med en markedsandel på 59,6%. Noen store aktører i Norge som bruker WordPress er Brønnøysundregistrene, Grieg-gruppen, Norad, Glasmagasinet, partiet Venstre og Ildstedet.

 Historie 
Navnet WordPress ble foreslått av Christine Selleck, en venn av hovedutvikler Matthew Mullenweg. WordPress er den offisielle etterfølgeren til b2/cafelog.

Versjon 3.0 ble utgitt i juni 2010 og var en av de største utgivelsene i WordPress sin historie. Versjon 3.0 smeltet sammen WordPress MU (MultiUser) og «vanlig» WordPress til en enkeltutgave. WordPress.com bruker samme versjon som det er mulig å laste ned fra WordPress.org, men med en rekke tilpasninger og ekstrafunksjoner.

WordPress-utgivelser blir oppkalt etter kjente jazzmusikere (f.eks. Mingus). Versjon 1.5 som ble utgitt i midten av februar 2005 – kalt «Strayhorn» etter Billy Strayhorn – kom med en rekke nye egenskaper. En av disse var muligheten til å administrere statiske sider. Dette gjør det mulig å lage og administrere innholdssider utenfor den vanlige bloggkronologien. En annen egenskap er mal-/tema-systemet, som gjør det mulig for brukere å enkelt aktivere og deaktivere «skins» for sine sider. WordPress ble også utstyrt med en ny standardmal (kodenavn Kubrick etter avdøde Stanley Kubrick), designet av Michael Heilemann.

Etter at Six Apart forandret Movable Types lisensstruktur i 2004, ble WordPress et populært alternativ.

 Egenskaper 
 Genererer standard XML, XHTML og CSS
 Integrert administrasjon av lenker
 Forståelig struktur - permalink (permanent lenke)
 Utvidbar pluginstøtte
 Nøstede kategorier og mangfoldige kategorier for artikler
 TrackBack og Pingback
 Typografiske filtre for riktig formatering og ‘styling’ av tekst

 Tema 
WordPresstema er filer som jobber sammen for å lage designet og funksjonaliteten du vil ha på en Wordpresside. Hvert tema kan være unikt, og tilbyr mange valg for eiere av nettsider om de raskt vil forandre utseendet på sin nettside. Det er lett å bytte og det finnes titusenvis av design å velge i mellom. De finnes både i gratis og betalte varianter, og det er mange nettsider med flotte design. Wordpress har også innebygd en temavelger, der man har tusenvis av gratis temaer å velge i mellom.

 Utviklingstandarder 
WordPress Temaer skal følge følgende standarder:

 Bruk av velstrukturert, feilfri PHP og gyldig HTML. 
 Bruk ren, gyldig CSS. 
 Følg designretningslinjene.

 WordCamp utvikler- og brukerkonferanser 
WordCamps er uformelle, lokalt organiserte konferanser som dekker alt relatert til WordPress. Den første konferansen var WordCamp 2006 i august 2006 i San Francisco , som varte en dag og hadde over 500 deltagere. Den første WordCamp utenfor San Francisco ble holdt i Beijing i september 2007 . I Norge ble den første WordCamp Norway arrangert i Oslo den 14. januar 2012  med over 135 deltagere . Deretter har konferansen blitt arrangert årlig, 26. januar 2013 , 25. januar 2014 , 7.-8. februar 2015 , 20.-21. februar 2016 . Den 2.-3. mars 2018 ble det arrangert WordCamp Oslo , deretter ble det arrangert en felles WordCamp for Norden 7.-8. mars 2019, WordCamp Nordic 2019, i Helsingfors, Finland.

 Referanser

 Eksterne lenker 


  Norsk WordPress forum
  Norske WordPress temaer
  Hvordan oversette WordPress temaer og innstikk til norsk


Kategori:Fri programvare
Kategori:Linux-programmer
Kategori:Bloggtjenester